પ્રસ્તુત ગઝલનો રદીફ ‘વારતામાં’ સંવેદનાપ્રધાન છે. જિંદગી એટલે અનેક ટૂંકી વાર્તાનો કૉલાજ. સમયાંતરે એમાં પાત્રો બદલાતા-ઉમેરાતા-ઘટતા જાય, ઘટના વિસ્તરતી-સંકોચાતી જાય. ક્યાંક કૌતુકની કેડીઓ રચાય તો ક્યાંક સ્મરણોની શેરીમાંથી કથાનક ફૂટે. એક પળની ભીતરમાં પણ વાર્તા છૂપાયેલી હોઈ શકે. ઉદાહરણ તરીકે સિગ્નલ પાસે ઊભેલી બસમાં બેઠેલી છોકરી સાથે નાયકની નજર મળે અને બસ તરત જ ઉપડી જાય. છતાં એ એક નજરમાં કશુંક વવાઈ ગયું હોય. વાર્તાના બીજ પણ આવા ઝબકારામાંથી જ મળતા હોય છે. અમસ્તું કોઈ દૃશ્ય જોયું હોય ને એમાંથી કથાતંતુ મળી આવે. એનું પોત અને માંડણી વાર્તાકારની સજ્જતા પ્રમાણે આકાર લે.